

 **Projektas**

**PANEVĖŽIO RAJONO SAVIVALDYBĖS TARYBA**

**SPRENDIMAS**

**DĖL KELEIVIŲ ĮLAIPINIMO IR IŠLAIPINIMO STOTELĖSE TVARKOS APRAŠO PATVIRTINIMO**

2024 m. vasario 15 d. Nr. T-

Panevėžys

 Vadovaudamasi Lietuvos Respublikos vietos savivaldos įstatymo 6 straipsnio 33 punktu,
15 straipsnio 4 dalimi, Lietuvos Respublikos kelių transporto kodekso 4 straipsnio 3 dalimi ir 18 straipsnio 1 ir 4 dalimis, Keleivių ir bagažo vežimo kelių transportu taisyklėmis, patvirtintomis Lietuvos Respublikos susisiekimo ministro 2011 m. balandžio 13 d. įsakymu Nr. 3-223 „Dėl Keleivių ir bagažo vežimo kelių transportu taisyklių patvirtinimo“, Panevėžio rajono savivaldybės taryba n u s p r e n d ž i a:

Patvirtinti Keleivių įlaipinimo ir išlaipinimo stotelėse tvarkos aprašą (pridedama).

 Šis sprendimas per vieną mėnesį gali būti skundžiamas Panevėžio rajono savivaldybės tarybai (Vasario 16-osios g. 27, 35185 Panevėžys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymų nustatyta tvarka.

Neringa Kraujalienė

2024-01-25

PATVIRTINTA

 Panevėžio rajono savivaldybės tarybos

 2024 m. vasario 15 d. sprendimu Nr. T-

**KELEIVIŲ ĮLAIPINIMO IR IŠLAIPINIMO STOTELĖSE TVARKOS APRAŠAS**

**I SKYRIUS**

**BENDROSIOS NUOSTATOS**

 1. Keleivių įlaipinimo ir išlaipinimo stotelėse tvarkos aprašas (toliau – Aprašas) nustato keleivių, vykstančių reguliariais reisais vietinio (priemiestinio) susisiekimo maršrutais Panevėžio rajono savivaldybėje įlaipinimo ir išlaipinimo autobusų stotelėse tvarką.

 2. Apraše vartojamos sąvokos suprantamos tai, kaip jos apibrėžtos Lietuvos Respublikos kelių transporto kodekse ir kituose keleivių vežimą vietinio (priemiestinio) reguliariais susisiekimo maršrutais reglamentuojančiuose teisės aktuose.

**II SKYRIUS**

**KELEIVIŲ ĮLAIPINIMAS IR IŠLAIPINIMAS**

3. Keleiviai įlaipinami ir išlaipinami autobusų stotyje ir stotelėse, numatytose eismo tvarkaraščiuose. Sustoti autobusų stotyje ir stotelėse yra būtina.

4. Keleiviai privalo laukti autobuso stotelėse ir į autobusą gali įlipti arba išlipti tik jam visiškai sustojus.

5. Keleiviai laukdami autobuso, stotelėje turi atsistoti taip, kad būtų aiškiai matomi autobuso vairuotojui.

6. Kai stotelėje autobuso laukia daugiau negu vienas keleivis, keleiviai privalo sustoti į vieną eilę ir į autobusą įlipti eilės tvarka.

7. Pirmumo teisę įlipti į autobusą ar išlipti iš jo turi neįgalieji, keleiviai su mažamečiais vaikais, nėščios moterys ir senyvo amžiaus žmonės.

8. Vairuotojas privalo ypatingą dėmesį skirti keleiviams, turintiems negalią, padėti jiems įlipti/išlipti į/iš transporto priemonę (-ės). . 9. Keleiviai autobuse vietą turi užimti taip, kad netrukdytų kitiems keleiviams, o privažiavę reikalingą stotelę ir autobusui sustojus, nedelsdami išlipti.

10. Keleivis privalo, prieš įlipdamas į autobusą, iš anksto pasirūpinti kuo tikslesne pinigų suma reikiamam bilietui įsigyti.

11. Draudžiama vežti keleivius be bilieto ar įsigijusius bilietus su Lietuvos Respublikos transporto lengvatų įstatyme nustatyta nuolaida, tačiau nepateikusius reikiamų dokumentų, patvirtinančių jų teisę į transporto lengvatas.

12. Jeigu autobusas patenka į eismo įvykį, nesukėlusį žalos keleivių sveikatai, keleiviai privalo likti savo vietose ir išlipti iš autobuso tik vairuotojui ar atvykusiems policijos pareigūnams, greitosios medicinos pagalbos specialistui ar ugniagesiui gelbėtojui leidus.

13. Jeigu autobuse kyla gaisras ar įvyksta kitas įvykis, keliantis pavojų keleivių sveikatai, keleiviai turi kuo skubiau, nekeldami pavojaus kitų asmenų saugumui, išlipti iš autobuso pro duris. Neatsidarant autobuso durims ir nesant galimybės pro jas išlipti, keleiviai turi autobuse esančiu specialiu plaktuku išdaužti autobuso langą ir išlipti pro jį.

**III SKYRIUS**

**BAIGIAMOSIOS NUOSTATOS**

14. Šis aprašas gali būti keičiamas ar pripažįstamas netekusiu galios Savivaldybės tarybos sprendimu.

 15. Už šio tvarkos aprašo pažeidimus keleiviai atsako Lietuvos Respublikos teisės aktų nustatyta tvarka.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **PANEVĖŽIO RAJONO SAVIVALDYBĖS ADMINISTRACIJOS**

**EKONOMIKOS IR TURTO VALDYMO SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL KELEIVIŲ ĮLAIPINIMO IR IŠLAIPINIMO STOTELĖSE TVARKOS APRAŠO PATVIRTINIMO“ PROJEKTO**

**AIŠKINAMASIS RAŠTAS**

2024 m. sausio 25 d.

Panevėžys

 **1. Sprendimo projekto tikslai ir uždaviniai**

 Nuo 2023 m. liepos 1 d. pasikeitus Lietuvos Respublikos kelių transporto kodekso 18 straipsnio nuostatoms, straipsnio 1 dalyje numatyta, kad savivaldybės atstovaujamajai institucijai (savivaldybės tarybai) nurodyta patvirtinti Keleivių įlaipinimo ir išlaipinimo stotelėse tvarkos aprašą.

Atsižvelgus į Kodekso pakeitimą, teikiamas sprendimo projektas „Dėl keleivių įlaipinimo ir išlaipinimo stotelėse tvarkos aprašo patvirtinimo“.

**2. Siūlomos teisinio reguliavimo nuostatos ir laukiami rezultatai**

 Kelių transporto kodekso nuostatose nustatyta, kad savivaldybių institucijos valdo ir organizuoja keleivių vežimą vietinio susisiekimo maršrutais.

 **3.**  **Lėšų poreikis ir šaltiniai**

 Nėra.

 **4. Kiti reikalingi pagrindimai, skaičiavimai, paaiškinimai**

 Nėra.

Skyriaus specialistė Neringa Kraujalienė